Райнер Мария Рилке
Ослепителната

Превод от немски: Стоян Бакърджиев, 1979

chitanka.info

При другите на чай тя бе дошла.

И стори ми се — както си седеше,

тя по-различно чашата държеше.

Усмихна се. Почти ме заболя.

Най-после целият ни весел свят

към стаите започна да минава

и да беседва (говор, смях). Тогава

я зърнах пак. Бе малко по-назад

От всички, сдържана, като жена,

която сякаш трябва да запее,

съзрях от нейните очи да грее

като от извор бистра светлина.

Вървеше бавно, сякаш тук не бе

до тоя час над нещо надделяла.

Все пак: след миг към чистото небе

би махнала с криле, би полетяла.

1906

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.